
РЕШЕНИЕ 
        № РС-156-24-037
 
Днес, на 09.05.2024 г., в град София, Комисията за противодействия на корупцията /КПК/, в състав:

Заместник-председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

					     У С Т А Н О В И :

Производството е по реда на чл. 89, ал. 1, пр. 1 от Закона за противодействие на корупцията (ЗПК) и е образувано въз основа на Решение за образуване на производство за конфликт на интереси № КИ-107 от 20.03.2024 г. на Комисията за противодействие на корупцията /КПК/ по сигнал с рег. № C-156/01.03.2024 г. на КПК.
Производството е образувано срещу Найден Шопов – общински съветник в Общински съвет П.
		По същество в сигнала се твърди, че в резултат на проведено гласуване, в което са взели участие всички присъстващи общински съветници, включително и кандидатът Найден Шопов, същият е избран за председател на Общински съвет П. Изборът на председател на Общинския съвет е удостоверен с Решение № 1/29.11.2023 г., прието по Протокол № 1 от същата дата на заседание на Общински съвет П. По време на избора за председател, комисия по избора е съставила протокол и поименен списък с гласувалите общински съветници, в който Шопов собственоръчно се е подписал и е удостоверил лично, че е участвал във всички проведени избори. Сигналоподателят счита, че с вземане на участие в гласуването за избор на председател на Общински съвет П., за Найден Шопов е възникнал конфликт на интереси.   
Във връзка с твърденията в сигнала Комисията за противодействие на корупцията /КПК, Комисията/ е изискала и с писмо вх. № КПК-1191-1/31.01.2024 г. на КПК са представени следните доказателства от председателя на Постоянната комисия по Закона за противодействие на корупцията при Общински съвет П.: заверено копие на клетвен лист, подписан от Найден Шопов на 16.11.2023 г.; Решение № 001/29.11.2023 г. на Общински съвет П. /ОбС П./; Протокол № 01 от сесия на ОбС П., проведена на 16 ноември 2023 г., продължила на 17 ноември 2023 г., на 28 ноември 2023 г. и на 29 ноември 2023 г., ведно със списък на общинските съветници, гласували за председател на Общински съвет П. на 29.11.2023 г.; Протокол от гласуването за избор на председател на ОбС П. от 29.11.2023 г., подписан от членовете на комисията по провеждане на процедурата за избор на председател на Общинския съвет; бюлетина за избор на председател на ОбС П. 
   	 	Служебно са направени справки на електронната страница на Общинска избирателна комисия (ОИК) П., електронната страница на Общински съвет П. и НБД „Население“.

От събраните в хода на административното производство доказателства Комисията установи следното от фактическа страна:
Сигналът е подаден от лице с посочени три имена, ЕГН, адрес за кореспонденция, телефон и е подписан. 
Найден Шопов е избран за общински съветник в Общински съвет П. за мандат 2023-2027 г., видно от Решение № 313-МИ/30.10.2023 г. на Общинска избирателна комисия П. и е встъпил в длъжност с полагането на клетва, видно от представения подписан клетвен лист на 16.11.2023 г.
От събраните в хода на производството доказателства се установи, че с Решение № 1 от 29 ноември 2023 г., по Протокол № 1 на Общински съвет П., на основание чл. 21, ал. 1, т. 3 и чл. 23, ал. 3 във връзка с чл. 24, ал. 1 от Закона за местното самоуправление и местната администрация /ЗМСМА/ и въз основа на получените резултати, отразени в посочения протокол на Комисията за избор на председател на общинския съвет, Найден Шопов е избран за председател на Общински съвет П., с гласували „за“ 23 /двадесет и трима/ общински съветника, от общо 41 общински съветника в състава на Общински съвет П. Видно от представения Протокол № 1 на общинския съвет, избора на председател на Общински съвет П. е проведен в четири сесии и гласувания - на 16.11.2023 г., на 17.11.2023 г., на 28.11.2023 г. и на 29.11.2023 г., като резултатите от проведените заседания на са отразени в посочения протокол. Съгласно посоченото по първа точка от дневния ред в Протокол № 1 на проведеното първо заседание на 16.11.2023 г., предложените кандидати за председател на Общински съвет П. са двама – Т. К.-Я. и Найден Шопов. След проведения избор на членове и избран състав на комисия, която да проведе процедурата по избора на председател на общинския съвет е пристъпено към процедурата с тайно гласуване за избор на председател на Общински съвет П. Резултатите от проведеното гласуване за избора на председател са следните: брой пликове 41, брой на действителни бюлетини – 35 броя, недействителни – 6 броя. За избора на Найден Шопов са посочени гласували 19 общински съветника, а за Т.К.-Я. – 16 броя, в резултат на което не е избран председател. Със 25 гласа „за“, 8 – „против“ и 5 – „въздържал се“, на същото заседание общинските съветници от Общински съвет П. са приели решение заседанието да продължи на следващия ден. На следващия ден – 17.11.2023 г., при наличен кворум, заседанието е продължило, като са препотвърдени номинациите на Шопов и К.-Я. В резултат от проведената процедура тайно гласуване за избор на председател, са намерени 41 пликове с 39 броя действителни бюлетини, 2 недействителни, като отчетените гласове са: 20 гласа „за“ Шопов и 19 гласа „за“ К.-Я., съответно  отново няма избран председател на общинския съвет. След проведени разисквания е прието решение от общинските съветници с 37 гласа „за“, 1 глас „против“ и 2 „въздържал се“, заседанието да продължи на 28 ноември 2023 г. Съгласно посоченото в Протокол № 1 на проведеното на 28.11.2023 г. заседание, при препотвърдени същите двама кандидати, също не е избран председател на Общински съвет П., при следните резултати от проведеното тайно гласуване: присъствали 40 общински съветника, брой пликове – 40, действителни бюлетини – 37 и недействителни – 3, като „за“ Шопов са гласували 19 общински съветника, а „за“ К.-Я. – 18. В същото заседание е направено повторно гласуване от общинските съветници в Общински съвет П., като отчетените резултати са: за избора на Шопов за председател са гласували 19, а за К.-Я. – 17 общински съветника, което е довело отново до липса на избор на председател на общинския съвет. На 29 ноември 2023 г. е проведено следващото заседание на Общински съвет П. и след проведена отново процедура на тайно гласуване за избора на председател, при потвърдените отново две кандидатури на Найден Шопов и на Т.К.-Я., Шопов е избран за председател на общински съвет П. с гласовете на 23 общински съветника, срещу 12 гласа „за“ К.-Я., при присъствали 40 общински съветника на заседанието. 

При така установената фактическа обстановка Комисията стигна до следните правни изводи:
За да е осъществен конфликт на интереси по смисъла на чл. 70 от ЗПК, трябва да са налице три кумулативни предпоставки: лице, заемащо публична длъжност, наличие на негов или на свързани с него лица частен интерес, който може да повлияе върху обективното и безпристрастно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл. 71 и чл. 72 от ЗПК. Частен интерес е всеки интерес, който води до облага от материален или нематериален характер за лицето, заемащо публична длъжност или за свързани с него лица, включително всяко поето задължение, т.е. за да е налице частен интерес, следва да има реална възможност за настъпване на облага. Облага е всеки доход в пари, парични средства или в имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по-ниски от пазарните, получаване на привилегия или почести, помощ, глас в полза на избор, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
Найден Шопов, в качеството му на общински съветник в Общински съвет П. е лице, заемащо публична длъжност по смисъла на чл. 6, ал. 1, т. 32 от ЗПК. Органът, компетентен да се произнесе относно наличието или липсата на конфликт на интереси по отношение на него в посоченото качество е КПК. 
Общинският съвет е орган на местното самоуправление и се избира от населението на общината при условия и по ред, определени от Закона за местното самоуправление и местната администрация (ЗМСМА). Първото заседание на новоизбрания общински съвет се открива и ръководи от най-възрастния общински съветник /чл. 23, ал. 3 от ЗМСМА/. На първото заседание на общинския съвет се избира председател на съвета. Съгласно чл. 21, ал. 1, т. 3 и чл. 24, ал. 1 от ЗМСМА, в правомощията на Общинския съвет е избора и освобождаването на председателя на общинския съвет, като Общинският съвет избира от своя състав председател на съвета. Изборът се провежда с тайно гласуване. За избран се смята кандидатът, който е получил повече от половината от гласовете от общия брой на съветниците. Правомощията на председателя на съвета са разписани в чл. 25 от ЗМСМА.
		Определящо за установяването или липсата на конфликт на интереси е наличието на упражнено правомощие по служба в частен интерес - личен или на свързано лице по смисъла на § 1, т. 9 от ДР на ЗПК, предопределен от възможността за реализиране на материална или нематериална облага, както и възможност този интерес да повлияе върху безпристрастното и обективно изпълнение на правомощията по служба на лицето, заемащо публична длъжност. 
		От събраните в производството доказателства се установи, че с Решение № 1 от 29.11.2023 г. прието по Протокол № 1 от проведеното на 29.11.2023 г. заседание на Общински съвет П., при подложени на гласуване две кандидатури за председател на Общински съвет П., в т.ч. и тази на Найден Шопов, Шопов е избран за председател на Общински съвет П. с гласували „за“ избора му 23 /двадесет и трима/ общински съветника, при общ брой на общинските съветници в общинския съвет – 41. Присъствалите и положили подписите си в поименния списък от 29.11.2023 г. общински съветника, участвали в гласуването за председател на Общински съвет П. са 40-ма, в т.ч. и Найден Шопов, което обуславя извода, че Найден Шопов, в качеството му на общински съветник в Общински съвет П. е упражнил вота си и е участвал в проведеното гласуване за избор на председател на общинския съвет. Предвид обстоятелството обаче, че изборът за председател на Общински съвет П. е проведен с тайно гласуване и при наличие на две издигнати и подложени на гласуване кандидатури за председател на общинския съвет, в т.ч. и неговата, не би могло да се установи по категоричен начин как е гласувал общинският съветник Найден Шопов при приемането на Решение № 1 от 29.11.2023 г. по Протокол № 1 от заседание на 29.11.2023 г. относно избора му за председател на Общински съвет П.. Откъдето, не може да се обоснове извод, че упражненото правомощие от общинския съветник Найден Шопов, е при наличие на частен интерес. В подкрепа на изложеното е и факта, че както и да е гласувал Шопов, вотът му не би променил крайния резултат от това гласуване в случая, тъй като неговият глас не се явява решаваш за приемането на решението от общинския съвет, предвид нормата на чл. 24, ал. 1, изречение трето от ЗМСМА. С посочената норма от ЗМСМА, законодателят е определил, че за избран се смята кандидатът, който е получил повече от половината от гласовете от общия брой на общинските съветници. В случая „за“ Шопов са гласували 23-ма от общо 41 общински съветника в Общински съвет П.
		Липсата на частен интерес от упражнените правомощия по служба от страна на лицето, заемащо публична длъжност по смисъла на чл. 6, ал. 1, т. 32 от ЗПК - свой личен или на свързани с него лица, води до липса на конфликт на интереси.
		Предвид изложеното, се налага извода, че са налице два от елементите на състава на конфликт на интереси, а именно: лице, заемащо публична длъжност и упражнени от лицето правомощия по служба. В случая, липсва частен интерес, а липсата на който и да е елемент от понятието "конфликт на интереси" обуславя извод за невъзможност за нарушаване на забраните по Глава Осма, Раздел II от ЗПК, които представляват негова проявна форма и води до липсата на конфликт на интереси, по отношение на Найден Шопов, в качеството му на лице, заемащо публична длъжност по смисъла на чл. 6, ал. 1, т. 32 от ЗПК. 
		Комисията прави своите изводи за наличие или липса на конфликт на интереси на база доказателства, събрани по реда на Административнопроцесуалния кодекс, а в случая събраните такива водят до извода за липса на упражнени правомощия в частен интерес по отношение на Найден Шопов, в качеството му на общински съветник в Общински съвет П. 
		Предвид горното, Комисията за противодействие на корупцията, на основание чл. 92, ал. 1 и ал. 2 от ЗПК във вр. с § 7, ал. 2 от ПЗР на ЗПК,
			
РЕШИ:

НЕ УСТАНОВЯВА конфликт на интереси по отношение на Найден Шопов, ЕГН ****, общински съветник в Общински съвет П. и в това му качество лице, заемащо публична длъжност по смисъла на чл. 6, ал. 1, т. 32 от ЗПК във връзка с гласуването на Решение № 1/29.11.2023 г., по Протокол № 1 на проведено на 29.11.2023 г. заседание на Общински съвет П., поради липса на частен интерес. 

	    	Препис от Решението да се изпрати на Окръжна прокуратура П., с оглед преценка за реализиране на правомощията ѝ по чл. 94, ал. 2 от ЗПК, съгласно който прокурорът може да подаде протест до съда в едномесечен срок от съобщаването на решението, с което се установява липсата на конфликт на интереси и с оглед правомощията си по надзор за законност на административните актове.

		КОМИСИЯ:

			ЗАМЕСТНИК - ПРЕДСЕДАТЕЛ:……/П/…………/АНТОН СЛАВЧЕВ/

			ЧЛЕН:………………/П/………………………/АНТОАНЕТА ЦОНКОВА/

			ЧЛЕН:……………/П/……...……………....…………../ПЛАМЕН ЙОЦОВ/

			ЧЛЕН:…………/П/………………………................../СИЛВИЯ КЪДРЕВА/




